# Ogres novada pašvaldības saistošo noteikumu Nr.27/2022

# “Par pašvaldības palīdzību dzīvokļa jautājumu risināšanā”

# paskaidrojuma raksts

|  |  |
| --- | --- |
| **Paskaidrojuma raksta sadaļas** | Norādāmā informācija |
| 1. Projekta nepieciešamības pamatojums | Saskaņā ar Administratīvo teritoriju un apdzīvoto vietu likuma pārejas noteikumu 17. punktu 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus. Līdz novada saistošo noteikumu spēkā stāšanās dienai, bet ne ilgāk kā līdz 2022. gada 31. decembrim ir spēkā novadu veidojošo bijušo pašvaldību saistošie noteikumi, izņemot saistošos noteikumus par teritorijas plānojumu, kurus izstrādā līdz 2025. gada 31. decembrim.  Likumā “Par palīdzību dzīvokļa jautājumu risināšanā” (turpmāk – Likums) pēc administratīvi teritoriālās reformas veikšanas (novadu apvienošanas) stājušies spēkā būtiski grozījumi (spēkā no 01.01.2022. un 15.01.2022.), tostarp tajā integrēts vēsturiskais likums "Par sociālajiem dzīvokļiem un sociālajām dzīvojamām mājām", kas zaudēja spēku ar 2022. gada 15. janvāri, izsakot sociālo dzīvokļu izīrēšanas regulējumu jaunā redakcijā. Tāpēc pašvaldības saistošie noteikumi ir pārskatāmi arī atbilstoši jaunajam ārējam tiesiskajam regulējumam. |
| 2. Īss projekta satura izklāsts | Projekts nosaka vienotu kārtību, kādā Ogres novada pašvaldība sniedz iedzīvotājiem palīdzību dzīvokļa jautājumu risināšanā jaunizveidotajā Ogres novadā.  Vienlaikus projekta regulējums aktualizēts atbilstoši ārējo normatīvo aktu grozījumiem, administratīvi teritoriālās reformas ieviešanas gaitā konsolidētajiem Ogres novada pašvaldības saistošajiem noteikumiem par sociālo palīdzību un sociālajiem pakalpojumiem, palīdzības administrēšanas organizācijas izmaiņām, kā arī palīdzības sistēma pielāgota aktuālajām sabiedrības vajadzībām.  Saistošie noteikumi nosaka septiņu pašvaldības palīdzības veidu piešķiršanas kārtību:  1) pašvaldībai piederošās vai tās nomātās dzīvojamās telpas izīrēšana;  2) sociālā dzīvokļa izīrēšana;  3) nodrošināšana ar pagaidu dzīvojamo telpu;  4) palīdzība īrētās pašvaldībai piederošās vai tās nomātās dzīvojamās telpas apmaiņā pret citu īrējamu pašvaldībai piederošu vai tās nomātu dzīvojamo telpu;  5) vienreizēja pabalsta piešķiršana dzīvojamās telpas vai dzīvojamās mājas remontam;  6) dzīvojamās telpas remonts;  7) palīdzība speciālista nodrošināšanai ar dzīvojamo telpu.  Projektā ietverts regulējums, kura izdošanas tiesības pašvaldībai deleģētas Likuma 5. pantā, 6. panta otrajā daļā, 7.panta piektajā un sestajā daļā, 11. panta ceturtajā daļā, 12. pantā, 14. panta pirmās daļas 6. punktā un astotajā daļā, 15. pantā, 19.1 panta trešajā daļā, 21.1 panta otrajā daļā, 21.5 panta ceturtajā daļā, 21.6 panta otrajā daļā, 21.7 panta pirmajā daļā, 21.9 panta otrajā daļā, 24.panta pirmajā daļā, 26.panta pirmajā un otrajā daļā, 27.panta otrajā daļā. |
|  |  |
| 3. Informācija par plānoto projekta ietekmi uz pašvaldības budžetu | Projekts nerada ietekmi uz pašvaldības budžetu, jo visi palīdzības veidi bija paredzēti arī iepriekšējā regulējumā ar atrunu par finansiālu segumu budžetā, tomēr pašvaldībai ir tiesības uz projektā noteiktā regulējuma pamata ar atsevišķu lēmumu paredzēt budžetā finansējumu atsevišķu palīdzības veidu nodrošināšanai vai lielākā apjomā.  Projektā paredzētie maksājumu atvieglojumi var radīt ietekmi uz pašvaldības budžetu energoresursu cenu pieauguma dēļ, kā arī sabiedrības maksātspēju pazemināšanās dēļ inflācijas un krīzes rezultātā. Taču šī ietekme nav tieši no projekta izrietoša. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms |
| 5. Informācija par administratīvajām procedūrām | Lēmumus par palīdzības sniegšanu, kas saskaņā ar Likumu un projektu nav pašvaldības domes kompetencē, deleģēts pieņemt Ogres novada Dzīvokļu komisijai. Vēsturiskajā regulējumā palīdzības administrēšana bija sadrumstalota – to nodrošināja gan vēsturisko novadu pašvaldību dzīvokļu komisijas, gan pagastu pārvaldes.  Deleģējums Dzīvokļu komisijai atslogos domi, iespējojot personu iesniegumu izskatīšanas laika saīsināšanu.  Projekta pārejas normas nosaka pienākumu personām līdz 2023. gada 31. maijam rakstveidā apliecināt savas tiesības uz pārreģistrāciju palīdzības reģistrā.  Dzīvokļu komisijas lēmumu var apstrīdēt pašvaldības domē Administratīvā procesa likumā noteiktajā kārtībā un termiņā.  Pašvaldības domes lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā un termiņā. |
| 6. Informācija par konsultācijām ar privātpersonām | Projekts izstrādāts, sadarbojoties Ogres novada Dzīvokļu komisijai, Ogres novada Sociālajam dienestam, pašvaldības Centrālajai administrācijai domes Sociālo un veselības jautājumu komitejas priekšsēdētājas vadībā, izvērtējot līdzšinējo pieredzi palīdzības sniegšanā un sabiedrības pieprasījumu, kas atspoguļojas palīdzības iesniegumos Dzīvokļu komisijai un Sociālajam dienestam.  Saistošo noteikumu izstrādes procesā konsultācijas ar privātpersonām nav veiktas. |

Domes priekšsēdētājs E.Helmanis